**oamenii mint în genunchi**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

încerc să înţeleg de ce

se pleacă mereu

în ziua în care Dumnezeu

coboară printre oameni şi plânge

e singura dată când oamenii

se adună în cerc

sub lumina unei lumânări

şi nu spun nimic

cineva le umblă prin suflet

şi-n aceeaşi respiraţie

îngenunchează pe liniştea

ce se deschide ca

un răsărit

durerea se amplifică dar

nu le aparţine

îmi amintesc de mama când

mi-a spus că bunica

se ascunde în cer şi câteodată

ar vrea să se joace cu mine

e singura minciună spusă de mama

un neadevăr pe care îl vom rosti mereu